FI Euroopan unionin virallinen lehti L 65/5

NEUVOSTON ASETUS (EY) N:o 389/2006,

annettu 27 päivänä helmikuuta 2006,

rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi ja Euroopan jälleenrakennusvirastosta annetun asetuksen (EY) N:o 2667/2000 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 308 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo seuraavaa:

(1) Eurooppa-neuvosto on toistuvasti korostanut pitävänsä parhaimpana vaihtoehtona sitä, että Kypros liittyisi unioniin yhdistyneenä. Kattavaan sovintoratkaisuun ei kuitenkaan vielä ole päästy.

(2) Neuvosto, joka kokoontui 26 päivänä huhtikuuta 2004, otti huomioon, että Kyproksen turkkilainen yhteisö on selkeästi ilmaissut halukkuutensa liittyä tulevaisuudessa Euroopan unioniin, ja suositteli, että Kyproksen pohjoisosia varten ratkaisuun pääsyn varalta jo varatut varat käytettäisiin kyseisen yhteisön eristäytyneisyyden lopettamiseen ja helpottamaan Kyproksen yhdistymistä edistämällä Kyproksen turkkilaisen yhteisön taloudellista kehitystä, painottaen siinä erityisesti saaren talouden yhtenäistämistä ja vuorovaikutuksen parantamista saaren kahden yhteisön välillä ja EU:n kanssa.

(3) Kyproksen unioniin liittymisen johdosta yhteisön säännöstön soveltamista lykätään vuoden 2003 liittymisasiakirjan pöytäkirjassa N:o 10 olevan 1 artiklan 1 kohdan nojalla Kyproksen tasavallan hallituksen tosiasialliseen hallintaan kuulumattomilla Kyproksen tasavallan alueilla, jäljempänä ’alueet’.

(4) Pöytäkirjassa N:o 10 olevan 3 artiklan 1 kohdan mukaisesti kyseiseen pöytäkirjaan ei sisälly mitään sellaista, mikä estäisi alueiden taloudelliseen kehittämiseen tähtäävät toimenpiteet.

(5) Tämän asetuksen mukaisesti rahoitettavat toimenpiteet ovat poikkeuksellisia ja väliaikaisia ja niiden tarkoituksena on erityisesti valmistella ja tarpeen mukaan helpottaa yhteisön säännöstön täysimääräistä soveltamista alueilla sen jälkeen, kun Kyproksen ongelmaan on löydetty ratkaisu.

(6) Taloudellisen tuen jakamiseksi tehokkaimmalla ja nopeimmalla tavalla on suotavaa säätää, että kyseinen tuki voidaan antaa suoraan tuensaajille.

(7) Jotta tukea voidaan antaa moitteettoman varainhoidon periaatteita noudattaen, komission pitäisi voida siirtää tämän asetuksen mukaisen tuen täytäntöönpanovaltuudet Euroopan jälleenrakennusvirastolle. Tästä syystä neuvoston asetus (EY) N:o 2667/2000 (1) olisi muutettava.

(8) Infrastruktuurin kehittämisessä ja uudelleen organisoinnissa erityisesti energian, liikenteen, ympäristön, televiestinnän ja vesihuollon alalla olisi otettava tarpeen mukaan huomioon saaren kattava suunnittelu.

(9) Tämän asetuksen mukaisesti rahoitettavien toimien täytäntöönpanossa olisi kunnioitettava luonnollisten ja oikeushenkilöiden oikeuksia, myös hallinta- ja omistusoikeutta.

(10) Minkään tämän asetuksen säännöksen tarkoituksena ei ole tunnustaa alueilla muita viranomaisia kuin Kyproksen tasavallan hallitus.

(11) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (2) mukaisesti kyseisen päätöksen 4 artiklassa tarkoitettua hallintomenettelyä noudattaen.

(12) Edellä esitetyn mukaisesti tämän asetuksen täytäntöönpano edistää yhteisön tavoitteiden saavuttamista, mutta perustamissopimuksessa ei ole sen 308 artiklassa määrätyn toimivallan lisäksi muita määräyksiä tämän asetuksen antamiseksi tarvittavista valtuuksista,

ON ANTANUT TÄMÄN ASETUKSEN:

1 artikla

Kokonaistavoite ja tuensaajat

1. Yhteisö antaa tukea Kyproksen yhdistymisen helpottamiseen edistämällä Kyproksen turkkilaisen yhteisön taloudellista kehitystä ja painottaen tässä erityisesti saaren talouden yhtenäistämistä ja vuorovaikutuksen parantamista saaren kahden yhteisön välillä ja EU:n kanssa sekä valmisteluja yhteisön säännöstön täytäntöönpanemiseksi.

2. Tuesta hyötyvät muun muassa paikalliset elimet, osuustoiminnalliset järjestöt ja kansalaisyhteiskunnan edustajat, etenkin työmarkkinaosapuolten järjestöt, liike-elämää tukevat järjestöt, elimet, joilla on alueilla yleisen edun mukaisia tehtäviä, paikalliset tai perinteiset yhteisöt, yhdistykset, säätiöt, voittoa tavoittelemattomat järjestöt, valtiosta riippumattomat järjestöt ja luonnolliset henkilöt ja oikeushenkilöt.

3. Tuen antaminen ei tarkoita sitä, että alueilla tunnustettaisiin jokin muu viranomainen kuin Kyproksen tasavallan hallitus.

2 artikla

Tavoitteet

Tukea käytetään muun muassa seuraaviin toimiin:

— sosiaalisen ja taloudellisen kehityksen edistäminen, johon sisältyy rakenneuudistus, ja erityisesti maaseudun ja henkilöresurssien kehittäminen ja aluekehitys,

— infrastruktuurin kehittäminen ja uudelleen organisointi erityisesti energian, liikenteen, ympäristön, televiestinnän ja vesihuollon alalla,

— sovittelu, luottamusta lisäävät toimenpiteet ja tuki kansalaisyhteiskunnalle,

— Kyproksen turkkilaisen yhteisön lähentäminen Euroopan unioniin muun muassa jakamalla tietoa EU:n poliittisesta järjestyksestä ja oikeusjärjestyksestä, edistämällä ihmisten välistä kanssakäymistä ja hyödyntämällä yhteisön apurahoja,

— yhteisön säännöstön mukaisten lainsäädäntötekstien valmistelu, jotta niitä voidaan alkaa soveltaa välittömästi sen jälkeen, kun Kyproksen ongelmaan on löydetty kattava sovintoratkaisu,

— yhteisön säännöstön täytäntöönpanon valmistelu sen lykkäämisen peruuttamiseksi liittymisasiakirjan pöytäkirjassa N:o 10 olevan 1 artiklan mukaisesti.

3 artikla

Tuen hallinnointi

1. Komissio vastaa tuen hallinnoinnista.

2. Komissiota avustaa asetuksen (ETY) N:o 3906/89 (3) 9 artiklan 1 kohdalla perustettu komitea, joka koostuu jäsenvaltioiden edustajista ja jonka puheenjohtajana toimii komission edustaja.

3. Komitea antaa lausuntonsa rahoituspäätösluonnoksista silloin, kun ne ovat suuruudeltaan yli 5 miljoonaa euroa. Komissio voi hyväksyä ilman komitean lausuntoa tämän asetuksen 4 artiklan 3 kohdan soveltamisalaan kuuluvia tukitoimintoja koskevat rahoituspäätökset ja rahoituspäätösten muutokset, jotka ovat ohjelman tavoitteen mukaisia ja suuruudeltaan enintään 15 prosenttia kyseisen rahoituspäätöksen kokonaisrahoituksesta.

4. Kun komissio ei ole 3 kohdan mukaisesti kuullut komiteaa rahoituspäätöksestä, se ilmoittaa komitealle päätöksestä viikon kuluessa päätöksen tekemisestä.

5. Tätä asetusta sovellettaessa sovelletaan päätöksen 1999/468/EY 4 artiklassa säädettyä hallintomenettelyä kyseisen päätöksen 7 artiklan 3 kohdan mukaisesti.

4 artikla

Tukityypit

1. Tämän asetuksen mukaisella tuella voidaan muun muassa rahoittaa hankintasopimuksia, apurahoja sekä korkotukia, erityislainoja, lainatakuita ja rahoitustukia.

2. Tuki voidaan rahoittaa talousarviosta kokonaisuudessaan silloin, kun se on perusteltua ja tarpeen tämän asetuksen tavoitteiden saavuttamiseksi.

3. Tukea voidaan myös käyttää etenkin kustannuksiin, joita syntyy tukitoiminnoista, kuten alustavista ja vertailevista tutkimuksista, koulutuksesta, tuen valmisteluun, arviointiin, hallinnointiin, toteuttamiseen, seurantaan, valvontaan ja evaluointiin liittyvistä toiminnoista, tiedottamiseen ja näkyvyyteen liittyvistä toiminnoista samoin kuin henkilöstöstä, tilojen vuokraamisesta ja laitehankinnoista.

5 artikla

Tuen toteuttaminen

1. Tämän asetuksen mukaiset toimet pannaan täytäntöön Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (4) toisen osan IV osastossa säädettyjen sääntöjen mukaisesti. Kaikki tämän asetuksen mukaisiin tukiin liittyvät yksittäiset oikeudelliset sitoumukset on saatettava päätökseen kolmen vuoden kuluessa talousarviositoumuksen päivämäärästä.

2. Asetuksen (EY, Euratom) N:o 1605/2002 54 artiklassa säädetyin rajoituksin komissio voi päättää siirtää julkisen vallan tehtäviä ja erityisesti täytäntöönpanoon liittyviä tehtäviä Euroopan jälleenrakennusvirastolle tai muille kyseisen asetuksen 54 artiklan 2 kohdassa mainituille elimille, sanotun kuitenkaan rajoittamatta asetuksen (EY) N:o 2667/2000 2 artiklan 5 kohdan mukaisesti tehtyä päätöstä. Kyseisen asetuksen 54 artiklan 2 kohdan c alakohdassa mainittujen elinten valintaa koskevat seuraavat vaatimukset:

— niillä on kansainvälisesti tunnustettu asema,

— ne noudattavat kansainvälisesti tunnustettuja hallinto- ja valvontajärjestelmiä, ja

— ne ovat jäsenvaltion julkisen viranomaisen taikka kansainvälisen järjestön tai elimen valvonnassa.

3. Tämän asetuksen mukaiset toimet voidaan panna täytäntöön yhteistyössä asetuksen (EY, Euratom) N:o 1605/2002 toisen osan I ja II osastossa säädettyjen sääntöjen mukaisesti.

6 artikla

Lisätään asetuksen (EY) N:o 2667/2000 2 artiklaan viides kohta seuraavasti:

”5. Komissio voi antaa jälleenrakennusviraston tehtäväksi Kyproksen turkkilaisen yhteisön taloudellisen kehityksen edistämiseksi annettavan tuen täytäntöönpanon rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi ja Euroopan jälleenrakennusvirastosta annetun asetuksen (EY) N:o 2667/2000 muuttamisesta 27 päivänä helmikuuta 2006 annetun neuvoston asetuksen (EY) N:o 389/2006 (5) puitteissa.

7 artikla

Luonnollisten ja oikeushenkilöiden oikeuksien suojaaminen

1. Komission on varmistettava, että tämän asetuksen mukaisesti rahoitettujen toimien täytäntöönpanossa kunnioitetaan luonnollisten ja oikeushenkilöiden oikeuksia, myös hallinta- ja omistusoikeutta. Tämän osalta komissio toimii Euroopan ihmisoikeustuomioistuimen oikeuskäytännön mukaisesti.

2. Jotta jäsenvaltiot voivat toimittaa komissiolle kaikki tiedot mahdollisista omistusoikeutta koskevista loukkauksista, komissio toimittaa kaikki omistusoikeutta mahdollisesti koskevat rahoituspäätösluonnokset 3 artiklan 2 kohdassa tarkoitetulle komitealle kaksi kuukautta ennen rahoituspäätöksen tekemistä.

8 artikla

Yhteisön taloudellisten etujen suojaaminen

1. Komission on varmistettava tämän asetuksen mukaisesti rahoitettuja toimia täytäntöönpantaessa, että yhteisön taloudellisia etuja suojataan petoksilta, korruptiolta ja kaikilta muilta väärinkäytöksiltä Euroopan yhteisöjen taloudellisten etujen suojaamisesta 18 päivänä joulukuuta 1995 annetun neuvoston asetuksen (EY, Euratom) N:o 2988/95 (6) ja komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annetun neuvoston asetuksen (Euratom, EY) N:o 2185/96 (7) sekä Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999 (8) mukaisesti.

2. Tämän asetuksen mukaisesti rahoitettujen yhteisön toimien osalta tarkoitetaan asetuksen (EY, Euratom) N:o 2988/95 1 artiklan 2 kohdassa tarkoitetulla väärinkäytöksellä mitä tahansa yhteisön oikeuden säännöksen tai määräyksen tai sopimusvelvoitteen rikkomista, joka johtuu taloudellisen toimijan teosta tai laiminlyönnistä ja joka perusteettoman menon takia aiheuttaa tai voisi aiheuttaa vahinkoa yhteisöjen yleiselle talousarviolle tai yhteisöjen hoidossa oleville talousarvioille.

3. Kaikissa tuensaajien kanssa tehtävissä sopimuksissa on määrättävä erikseen komission ja tilintarkastustuomioistuimen valtuudesta tarkastaa kaikkien yhteisöiltä varoja saaneiden toimeksisaajien ja alihankkijoiden tili, joko asiakirjojen perusteella tai paikalla tehtävin tarkastuksin. Näissä sopimuksissa on myös selkeästi valtuutettava komissio suorittamaan paikan päällä tehtäviä tarkastuksia ja todentamisia asetuksen (Euratom, EY) N:o 2185/96 menettelysäännösten mukaisesti.

4. Kaikissa tuen toteuttamisesta syntyneissä sopimuksissa on varmistettava 3 kohdassa säädetyt komission ja tilintarkastustuomioistuimen oikeudet sopimusten soveltamisen aikana ja sen jälkeen.

9 artikla

Osallistuminen tarjouskilpailuihin ja sopimuksiin

1. Tämän asetuksen mukaisesti rahoitettavien hankinta- ja tukisopimusten tarjouskilpailu on avoin:

— kaikille Euroopan unionin jäsenvaltioiden luonnollisille henkilöille ja oikeushenkilöille,

— kaikille luonnollisille henkilöille ja oikeushenkilöille, jotka ovat toisen Euroopan talousalueen jäsenvaltion kansalaisia tai ovat laillisesti sijoittautuneet sen alueelle,

— kaikille luonnollisille henkilöille ja oikeushenkilöille, jotka ovat Euroopan unionin jäsenyyttä hakeneen ehdokasmaan kansalaisia tai ovat laillisesti sijoittautuneet sen alueelle.

2. Tämän asetuksen mukaisesti rahoitettavien hankinta- ja tukisopimusten tarjouskilpailu on avoin kaikille luonnollisille henkilöille ja oikeushenkilöille, jotka ovat jonkin muun kuin 1 kohdassa tarkoitetun maan kansalaisia tai laillisesti sen alueelle sijoittautuneita, silloin kun vastavuoroinen mahdollisuus ulkomaanapuun on luotu näiden maiden välillä.

3. Tämän asetuksen mukaisesti rahoitettavien hankinta- tai tukisopimusten tarjouskilpailu on avoin kansainvälisille järjestöille.

4. Kaikkien tämän sopimuksen mukaisesti rahoitettujen sopimusten nojalla hankittujen tarvikkeiden ja materiaalien on oltava peräisin yhteisön tullialueelta, alueilta tai 1 ja 2 kohdan mukaisesti tukikelpoisesta maasta.

5. Komissio voi asianmukaisesti perustelluissa tapauksissa ja tapauskohtaisesti sallia muiden maiden luonnollisten henkilöiden tai oikeushenkilöiden osallistumisen ja muualta peräisin olevien tarvikkeiden ja materiaalien käytön.

10 artikla

Raportointi

Komissio lähettää joka vuosi Euroopan parlamentille ja neuvostolle kertomuksen tämän säädöksen mukaisesti toteutetusta yhteisön tuesta. Raportti sisältää tiedot vuoden aikana rahoitetuista toimista ja seurantatyön päätelmistä, ja siinä arvioidaan tuen toteuttamisella saadut tulokset.

11 artikla

Sovintoratkaisuun pääseminen

Jos Kyproksen ongelmassa päästään kattavaan sovintoratkaisuun, neuvosto päättää komission ehdotuksen pohjalta yksimielisesti tarvittavista muutoksista tähän asetukseen.

12 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä helmikuuta 2006. Neuvoston puolesta Puheenjohtaja U. PLASSNIK

(1) EYVL L 306, 7.12.2000, s. 7. Asetus sellaisena kuin se on viimeksi muutettuna asetuksella (EY) N:o 2068/2004 (EUVL L 358, 3.12.2004, s. 2).

(2) EYVL L 184, 17.7.1999, s. 23.

(3) Neuvoston asetus (ETY) N:o 3906/89, annettu 18 päivänä joulukuuta 1989, taloudellisen tuen myöntämisestä tietyille Keski- ja Itä-Euroopan maille (EYVL L 375, 23.12.1989, s. 11). Asetus sellaisena kuin se on viimeksi muutettuna asetuksella (EY) N:o 2257/2004 (EUVL L 389, 30.12.2004, s. 1).

(4) EYVL L 248, 16.9.2002, s. 1.

(5) EUVL L 65, 7.3.2006, s. 5.”

(6) EYVL L 312, 23.12.1995, s. 1.

(7) EYVL L 292, 15.11.1996, s. 2.

(8) EYVL L 136, 31.5.1999, s. 1.